Нимфа (Алекса Шантић)
Алекса Шантић 

Пређи путе, дуге стазе,
    О мој драги, мени ходи!
Тајни часи ево слазе,
    Ноћ је пуна јоргована
И пахуље росне с грана
    Падају по води...

Овдје испод густих ива
    Гдје се њише трска млада,
Твоја драга тебе снива,
    И у косе љиљан меће,
И од слатке гине среће,
    И теби се нада.

Ходи... Стишај слатке боле,
    Плам њедара мојих наги';
Мјесец сјаје кроз тополе,
    Моје срце страсно гори,
Бескрајна ме чежња мори, -
    Ја умирем, драги!...

Шантићеве песме 1898.